Ja, du leste riktig, kjære leser. Siste bladet i år, nummer 13/2018, blir det siste Fantomet-bladet i sitt slag.

Etter 54 hendelsesrike år der det har skjedd mye med bladet, både utenpå og inni, er det altså slutt.

Dessverre for oss som har stor glede av å jobbe med det og for dere som med gode grunner har hengt med helt hit, til veis ende.

Dette er selvfølgelig triste nyheter for mange, og derfor vil vi raskt trekke fram lyspunkter i en skuffet Fantomet-lesers tilværelse.

Lyspunkt 1:

Først og fremst fortsetter vi utgivelsen av Fantomet Kronologisk, med fire tykke utgaver i året, og de første 8 bøkene kan kjøpes på serie.no. Abonnentene med utestående saldo får i eget brev tilbudet om å få overført abonnementet sitt til Fantomet Kronologisk.

Lyspunkt 2

I tillegg til Fantomet Kronologisk-bøkene har vi planer om å årlig utgi Fantomet-historier, både nye og klassiske, i tykkere softcover-bøker.

Lyspunkt 3:

For dem som foretrekker bladformatet og i tillegg ikke har noe problem med å lese svensk er det en mulighet å abonnere på det svenske bladet.



Lyspunkt 4:

Fantomet går stadig som dagsstripeserie i aviser rundt i landet, og stripen kan også leses på nettsteder (det er bare å søke på phantom daily strip, så kommer de opp).

Så selv om vårt kjære Fantomet-bladet nå går inn, vil Ånden som går fortsette å gjøre nettopp det.

Takk for følget så langt.



Hilsen redaksjonen